Απόφαση της Επιτροπής

της 25ης Μαρτίου 2003

για την εφαρμογή του άρθρου 3 παράγραφος 3 στοιχείο ε) της οδηγίας 1999/5/EΚ του Ευρωπαϊκού Κοινοβουλίου και του Συμβουλίου για το ραδιοεξοπλισμό σε πλοία τα οποία δεν καλύπτονται από τη σύμβαση SOLAS ενόψει της συμμετοχής στο σύστημα αυτόματου εντοπισμού (AIS)

[κοινοποιηθείσα υπό τον αριθμό Ε(2003) 808]

(Κείμενο που παρουσιάζει ενδιαφέρον για τον ΕΟΧ)

(2003/213/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών(1), και ιδίως το άρθρο 3 παράγραφος 3 στοιχείο ε),

Εκτιμώντας τα ακόλουθα:

(1) Ένας αριθμός κρατών μελών έχει εφαρμόσει ή προτίθεται να εφαρμόσει κοινές αρχές και κανόνες ασφαλείας για τον εξοπλισμό του συστήματος αυτόματου εντοπισμού (AIS) σε πλοία τα οποία δεν καλύπτονται από τη σύμβαση SOLAS και δεν υπάγονται στις απαιτήσεις εξοπλισμού του κεφαλαίου V της διεθνούς σύμβασης για την ασφάλεια της ανθρώπινης ζωής στη θάλασσα, 1974 (SOLAS).

(2) Η εναρμόνιση των ραδιοϋπηρεσιών συμβάλλει στην ασφαλέστερη ναυσιπλοΐα των πλοίων τα οποία δεν καλύπτονται από τη σύμβαση SOLAS, ιδίως σε περιπτώσεις κινδύνου και κακών καιρικών συνθηκών, και συνεπώς τα πλοία αυτά καλούνται από τα κράτη μέλη να συμμετάσχουν στο σύστημα αυτόματου εντοπισμού (AIS).

(3) Το AIS περιγράφεται στον κανονισμό 19 του κεφαλαίου V της σύμβασης SOLAS - Απαιτήσεις ως προς τα συστήματα και τον εξοπλισμό ναυσιπλοΐας επί των πλοίων - του Διεθνούς Ναυτιλιακού Οργανισμού (IMO), ο οποίος καθορίζει τον εξοπλισμό ναυσιπλοΐας που πρέπει να υπάρχει επί των πλοίων, ανάλογα με τον τύπο του πλοίου.

(4) Οι κανονισμοί ραδιοεπικοινωνιών της Διεθνούς Ένωσης Τηλεπικοινωνιών (ITU) προσδιορίζουν ορισμένες συχνότητες 161.975 (AIS1) και 162.025 (AIS2) MHz, οι οποίες προορίζονται για χρήση από το σύστημα AIS. Άλλες συχνότητες που έχουν διατεθεί για τις θαλάσσιες επικοινωνίες μπορεί να είναι διαθέσιμες για το σύστημα AIS. Το σύνολο του ραδιοεξοπλισμού που λειτουργεί στις συχνότητες αυτές πρέπει να είναι συμβατό με την προκαθορισμένη χρήση των εν λόγω συχνοτήτων και πρέπει να παρέχει μια εύλογη εγγύηση ασφάλειας ότι θα λειτουργεί σωστά κατά την εκμετάλλευσή του.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαπίστωσης της τηλεπικοινωνιακής συμμόρφωσης και επιτήρησης της αγοράς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο ραδιοεξοπλισμός που λειτουργεί στη ναυτιλιακή κινητή υπηρεσία, όπως ορίζεται στο άρθρο 1.28 των κανονισμών ραδιοεπικοινωνιών της Διεθνούς Ένωσης Τηλεπικοινωνιών (ITU), ή στη ναυτιλιακή κινητή δορυφορική υπηρεσία, όπως ορίζεται στο άρθρο 1.29 των κανονισμών ραδιοεπικοινωνιών της ITU, πρέπει να πληροί τις βασικές απαιτήσεις που ορίζονται στο άρθρο 3 παράγραφος 3 στοιχείο ε) της οδηγίας 1999/5/EΚ.

Για το σκοπό αυτό, ο εξοπλισμός σχεδιάζεται κατά τρόπο ώστε να διασφαλίζεται η ορθή λειτουργία του στο ναυτιλιακό περιβάλλον για το οποίο προορίζεται όταν χρησιμοποιείται σε πλοία που δεν καλύπτονται από τη σύμβαση SOLAS και πληροί όλες τις λειτουργικές απαιτήσεις του συστήματος αυτόματου εντοπισμού (AIS).

Άρθρο 2

Οι απαιτήσεις του άρθρου 1 της παρούσας απόφασης αρχίζουν να ισχύουν από τις 28 Μαρτίου 2003.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 25 Μαρτίου 2003.

Για την Επιτροπή

Erkki Liikanen

Μέλος της Επιτροπής

(1) ΕΕ L 91 της 7.4.1999, σ. 10.